Γκόλφω (ταινία, 1915)

Η Γκόλφω είναι βωβή ταινία του 1914, η πρώτη γνωστή μεγάλου μήκους ταινία του ελληνικού κινηματογράφουΒρασίδας Καραλής, Μια ιστορία του ελληνικού κινηματογράφου, μτφρ. Αχιλλέας Ντελλής, εκδ. Δώμα, Αθήνα, 2023, σ.44.

Πρόκειται για διασκευή του βουκολικού δραματικού ειδυλλίου σε πέντε πράξεις του Σπύρου Περεσιάδη. Γράφτηκε και πρωτοπαρουσιάστηκε θεατρικά στην Ακράτα, τον τόπο διαμονής του συγγραφέα, το 1893. Πολύ σύντομα όμως παρουσιάστηκε στις αθηναϊκές σκηνές, στην υπόλοιπη ελληνική επαρχία αλλά και σε πόλεις του εξωτερικού με έντονο ελληνικό στοιχείο (Σμύρνη, Οδησσό, Παρίσι). Η απήχηση που γνώρισε το έργο ήταν τόσο μεγάλη, ώστε οι μικροί θίασοι να το θεωρούν «σωσίβιο των θιάσων», το έργο δηλαδή που πάντα θα εξασφάλιζε θεατές. Για αυτόν τον λόγο άλλωστε μεταφέρθηκε λίγα χρόνια μετά, το 1915 και στον κινηματογράφο.
Οι ηθοποιοί προέρχονταν όλοι από το θέατρο κι απ΄ότι φαίνεται, η θεατρικότητα των ερμηνειών τους ευθύνεται εν μέρει για την εμπορική αποτυχία της ταινίας.Βρασίδας Καραλής, Μια ιστορία του ελληνικού κινηματογράφου, μτφρ. Αχιλλέας Ντελλής, εκδ. Δώμα, Αθήνα, 2023, σελ.44
Στην ταινία αυτή συμμετείχαν οι ηθοποιοί από το θέατρο: Βιργινία Διαμάντη (πρωταγωνίστρια), Ολυμπία Δαμάσκου, Διονύσης Βεντέρης, Γεώργιος Πλούτης, Ζάχος Θάνος, Θόδωρος Λιτός, Παντελής Λαζαρίδης και Χρυσάνθη Χατζηχρήστου. Την προσαρμογή του σεναρίου έκανε ο Σπύρος Περεσιάδης, σκηνοθέτης ήταν ο Κωνσταντίνος Μπαχατώρης, ενώ διευθυντής φωτογραφίας ήταν ο Ιταλός Φιλίπο Μαρτέλι.

Η παραγωγή της ταινίας κόστισε γύρω στις 100.000 δραχμές, ποσό αστρονομικό για τα δεδομένα της εποχής. Εξωτερικά γυρίσματα της ταινίας περιλαμβάνουν τις τοποθεσίες Αροάνια, Ελευσίνα, δάσος Ευταξία στην Κόρινθο και Πύργος Βασιλίσσης.

Υπόθεση
Η Γκόλφω είναι μια εύστοχη δραματοποίηση ενός παλαιού θρύλου της περιοχής του Χελμού, όπου και τοποθετείται η σκηνή του δράματος.

Η φτωχή και ορφανή Γκόλφω, μια όμορφη νεαρή βοσκοπούλα που ξενοδουλεύει υπηρετώντας τον τσέλιγκα Ζήση, γνωρίζει τον έρωτα στα μάτια ενός παλικαριού της περιοχής, του βοσκού Τάσου. Κι ενώ την πολιορκεί το αρχοντόπουλο της περιοχής, ο Κίτσος, εκείνη αρνείται τις προτάσεις του και παραμένει πιστή στους όρκους αγάπης που έχει ανταλλάξει με τον Τάσο. Οι δύο νέοι αρραβωνιάζονται και ετοιμάζονται να παντρευτούν, όταν ο Τάσος δέχεται πιεστικά προξενιά για την εξαδέλφη του Κίτσου και κόρη του τσέλιγκα, Σταυρούλα. Παρά την αρχική του άμεση άρνηση, ο Τάσος τελικά δελεάζεται από τη μεγάλη προίκα της Σταυρούλας και διώχνει την Γκόλφω. Η νεαρή κοπέλα απελπίζεται, χάνει τα λογικά της και καταριέται τον Τάσο. Λίγο πριν τον γάμο τους, η παραλογισμένη πια Γκόλφω σηκώνει την κατάρα και τους εύχεται κάθε ευτυχία. Ο Τάσος κλονίζεται από το μεγαλείο του έρωτά της, αλλάζει γνώμη και τρέχει στο κατόπι της, είναι όμως αργά: Η Γκόλφω έχει φαρμακωθεί και ξεψυχά στα χέρια του. Ο Τάσος αυτοκτονεί στο πλευρό της.

 Διανομή 

 Βιργινία Διαμάντη ως Γκόλφω
 Βαρβέρης ως Τάσος
 Κοντοπούλου ως Αστέρω
 Πεταλάς ως πατέρας Γκόλφως
 Βελισσαρίου ως Σταυρούλα
 Βεντουράς ως Άγγλος λόρδος

Ενδεικτική παραστασεολογία
Μάιος 1893, Ακράτα, ερασιτέχνες ηθοποιοί
10 Αυγ. 1894, Αθήνα, θέατρο Παράδεισος, θίασος  «Πρόοδος» του Δημήτρη Κοτοπούλη
1911, Αθήνα, «Δημοτικό Θέατρο Αθηνών» (500ή παράσταση)
26 Ιανουαρίου 1913, Θεσσαλονίκη, θέατρο «Εδέμ», Εθνικός Δραματικός Θίασος, (υποδοχή του πρωθυπουργού της Ελλάδας, Ελ. Βενιζέλου)

Ταινίες
«Γκόλφω», 1914, σε σκηνοθεσία Κωνσταντίνου Μπαχατώρη
«Γκόλφω», 1955, σε σκηνοθεσία Ορέστη Λάσκου

Η Γκόλφω παρουσιάζεται επίσης από το μπουλούκι των ηθοποιών στην ταινία Ο Θίασος του Θόδωρου Αγγελόπουλου.

 Παραπομπές 

 Πηγές 
Τάσος Αιγιαλός, «Σπύρος Περεσιάδης, 150 χρόνια από τη γέννησή του», εφημερίδα Φιλόδημος, 21/10/2004 (έκδοση στο διαδίκτυο)
Τάσου Μιχ. Γεωργαντόπουλου, Ο έμμετρος λόγος στη Γκόλφω του Περεσιάδη, Πολιτιστικός Σύλλογος Ακράτας «Η Αναγέννηση», Αθήνα 2001.
Goλfω, Πρόγραμμα της ομώνυμης παράστασης από τη θεατρική εταιρία «Χώρος».
Σπύρου Περεσιάδη, Γκόλφω, Εκδοτικός οίκος Α.Α. Λιβάνη, Αθήνα 2003.
Σπύρου Περεσιάδη, Γκόλφω - Εσμέ, Εκδοτικός οίκος 4Ε, Αθήνα 1993.
Γιάννης Σολδάτος, Ιστορία του ελληνικού κινηματογράφου, Τομ. 4ος.
 Βρασίδας Καραλής, Μια ιστορία του ελληνικού κινηματογράφου, μτφρ. Αχιλλέας Ντελλής, εκδ. Δώμα, Αθήνα, 2023

Εξωτερικοί σύνδεσμοι

Αθανάσιος Τζώρτζης, «Ο Μεσορουγιώτης ποιητής και συγγραφέας Περεσιάδης και η Γκόλφω», kalavrytanews.com, 04/08/2013, ανακτήθηκε 26/03/2015

Κατηγορία:Ταινίες του 1915
Κατηγορία:Ελληνικές ταινίες
Κατηγορία:Ελληνικές ασπρόμαυρες ταινίες
Κατηγορία:Ελληνικές βωβές ταινίες
Κατηγορία:Ταινίες βασισμένες σε θεατρικά έργα
Κατηγορία:Ταινίες γυρισμένες στην Ελλάδα
Κατηγορία:Χαμένες ταινίες